b'\n_START_ARTICLE_\nNyrop\n_START_PARAGRAPH_\nNyrop er en dansk sl\xc3\xa6gt, der kan f\xc3\xb8res tilbage til sognepr\xc3\xa6st til Lodingen i Trondhjems Stift Hans Pedersen Nyrop (c. 1645-1700), som sikkert var af dansk afstamning. Hans s\xc3\xb8n, biskop i Kristiansand, magister Christopher Nyrop (1680-1733), hvem Holberg omtaler som en klog og veltalende mand, var fader til provst i Kongsbergs Provsti, sognepr\xc3\xa6st til Eker Peter Jespersen Nyrop (1714-1773), hvis s\xc3\xb8n, provst, sognepr\xc3\xa6st til N\xc3\xb8rre Vedby og N\xc3\xb8rre Alslev Christopher Nyrop (1752-1831), atter var fader til sognepr\xc3\xa6st til Udby Christopher Nyrop (1805-1879), der n\xc3\xa6vnes som en fremskridtsvenlig pr\xc3\xa6st med stor interesse for skolevirksomheden, og til instrumentmageren, professor Camillus Nyrop (1811-1883) Den \xc3\xa6ldste af disse to br\xc3\xb8dre blev fader til to s\xc3\xb8nner, der gik til Nordamerika, hvor de har efterladt afkom, og til arkitekten, professor Martin Nyrop (1849-1921). Blandt professor Camillus Nyrops b\xc3\xb8rn skal n\xc3\xa6vnes industrihistorikeren, professor Camillus Nyrop (1843-1918), filologen, professor Kristoffer Nyrop (1858-1931) samt Johan Ernst Nyrop (f. 1850) og Hans Louis Nyrop (f. 1861), der i f\xc3\xa6llesskab fortsatte den af faderen grundlagte forretning.'